
На основу члана 138. став 1. Устава Републике Србије („Сл. гласник РС“ бр. 98/06) и  члана 31. став 2. Закона о Заштитнику грађана („Сл. гласник РС“ бр. 79/05 и 54/07) у поступку контроле законитости и правилности рада Казнено поправног завода у Сремској Митровици, Управе за извршење кривичних санкција Министарства правде, поступајући по притужби осуђеног С. Ц., Заштитник грађана је
У Т В Р Д И О
Казнено поправни завод у Сремској Митровици, Управе за извршење кривичних санкција Министарства правде, начинио је пропуст у раду који се огледа у повреди права осуђеног С. Ц. на здравствену заштиту јер му нису благовремено обезбеђене неопходне потколене (транстибијалне) протезе за обе ноге.

Имајући у виду утврђене пропусте, Заштитник грађана упућује Казнено поправном заводу у Сремској Митровици, Управе за извршење кривичних санкција Министарства правде, следећу: 
П Р Е П О Р У К У
Казнено поправни завод у Сремској Митровици, Управе за извршење кривичних санкција Министарства правде ће, за потребе осуђеног С. Ц., без даљих одлагања обезбедити  неопходне потколене (транстибијалне) протезе за обе ноге. 
Казнено поправни завод у Сремској Митровици, Управе за извршење кривичних санкција Министарства правде, обавестиће Заштитника грађана о поступању по овој препоруци у року од 60 дана од дана њеног достављања.
Разлози:
Заштитник грађана примио је 17. априла 2013. године притужбу С. Ц., осуђеника који се налази на издржавању казне затвора у Казнено поправном заводу у Сремској Митровици, којом је тражио од овог државног органа заштиту права и слобода које му гарантује правни поредак Републике Србије. Притужилац је у притужби, између осталог, навео да су му постојеће протезе за потколенице обе ноге, које користи задњих 15 година, испуцале од стопала до лежишта, те га при ходању жуљају на обе чашице колена. Додао је и то да услед наведеног није био у шетњи више од 1700 дана, да му је „обећано“ да ће протезе бити израђене, с тим да половину трошкова треба сам да сноси, али да се то није реализовало. Такође је навео да се обраћао Служби за здравствену заштиту и управнику Завода са захтевом да му се израде нове протезе за потколенице обе ноге, али да је све остало само на обећањима. 

Поступајући по притужби, запослене у Стручној служби Заштитника грађана, 17. априла 2013. године, обавиле су разговор са притужиоцем и оствариле увид у документацију коју је поседовао. Из документације произилази да је др М. С. у здравственом картону забележио да је потребна израда нових протеза за обе потколенице, те да је др М. М. , 25. децембра 2012. године, забележио да је притужиоца потребно упутити  у Рудо а.д. ради узимања мера за израду нових протеза. 
Поводом притужбе С. Ц., Заштитник грађана је 22. маја 2013. године Казнено поправном заводу у Сремској Митровици упутио обавештење о покретању поступка контроле законитости и правилности рада тог органа, а у складу са чланом 29. ст. 1. Закона о Заштитнику грађана.
Заштитник грађана је 25. јула 2013. године примио изјашњење Казнено поправног завода у Сремској Митровици, број 24-45/13-3165 од 23. јула 2013. године, у којем је наведено да постоји потреба за израдом нових протеза, али да је Заводу било потребно више времена да организује израду ортопедских помагала имајући у виду да је за њихову израду специјализован мали број установа, као и услед сложености те интервенције. Наведено је и то да је у циљу израде протеза обављено више прегледа од стране специјалисте ортопеда, а да су 12. јула 2013. године представници „Рудо“ а.д. започели израду протеза. У извештају је наведено и то да је потребно извршити неколико контрола и проба, те да је за очекивати да ће крајем септембра 2013. године притужиоцу бити израђене одговарајуће протезе које ће несметано моћи да користи.
Након достављеног поменутог извештаја, актом број 31861 од 28. октобра 2013. године тражено је од Казнено поправног завода у Сремској Митровици да нас обавесте да ли су израђене протезе и достављене притужиоцу на коришћење, те уколико нису, из којих разлога.

Обзиром да Казнено поправни завод у Сремској Митровици није, у остављеном року, доставио додатне информације које су траже, приликом посете Заводу запослене у Стручној Служби Заштитника грађана обавиле су разговор са начелником Службе за здравствену заштиту који је навео да су сви потребни прегледи обављени, да израда протеза износи око 4.000 евра, да Завод нема материјалних средстава за израду истих, те да је то једини разлог  због којег протезе нису израђене. Такође је навео да се у вези са постојећим проблемом није обратио писаним путем Министарству правде и државне управе, Управи за извршење кривичних санкција, као и да је о свему усменим путем известио управника Завода.

Даље, актом број 12690 од 06. маја 2014. године тражено је од управника Завода да обавести овај орган о томе да ли се у циљу обезбеђења материјалних средстава за израду ортопедских помагала писаним путем обратио директору Управе за извршење кривичних санкција, односно које су активности предузете у циљу израде протеза притужиоцу. Казнено поправни завод у Сремској Митровици је актом број 24-1612/14 од 14. октобра 2014. године обавестио Заштитника грађана да је начелник Службе за здравствену заштиту обавестио управника Завода о проблему у вези са набавком ортопедских помагала за осуђеног С. Ц. Наведеним актом овај орган је обавештен и о томе да ће набавка ортопедских помагала бити обухваћена финансијским планом за 2015. годину.
* * *
Чланом 23. став 1. Закона о извршењу кривичних санкција ("Службени гласник РС", бр. 85/2005, 72/2009 и 31/2011) који је био на снази у време када је у здравственом картону забележено да су притужиоцу потребне нове протезе, као и у време отпочињања њихове израде од стране Рудо а.д., прописано је да Служба за здравствену заштиту врши здравствену превенцију, лечи осуђена и притворена лица, надзире хигијену и квалитет хране и воде и учествује у утврђивању и спровођењу програма поступања према осуђеном. Здравственом раднику који прегледа и лечи осуђеног се гарантује и обезбеђује пуна професионална независност, сагласно закону и етичком кодексу.

Наведени Закон о извршењу кривичних санкција у члану 101. став 1. прописује да осуђени има право на здравствену заштиту према општим прописима о здравственој заштити и одредбама овог закона.
У складу са чланом 103. став 2. истог Закона, лекар у заводу дужан је да управнику завода у писменој форми подноси периодичне извештаје о здравственом стању осуђених, поднесе извештај увек када установи да је физичко или душевно стање осуђеног нарушено или угрожено због продужења или начина издржавања казне и да препоручи мере за поступање са тим лицем, укључујући и могућност прекида извршења казне, даје налазе и препоруке о количини и квалитету хране за осуђене, даје налазе и препоруке о побољшању хигијене у заводу и код осуђених, стању санитарних услова и уређаја, грејања, осветљења и проветравања у просторијама у којима бораве осуђени, даје налазе и препоруке у вези са неопходним физичким активностима осуђених, док је ставом 3. Прописана дужност управника завода да без одлагања предузима мере из става 2. овог члана које му препоручи лекар.

Чланом 44 .став 1. и 2. Закона о здравственом осигурању ("Сл. гласник РС", бр. 107/2005, 109/2005 - испр., 57/2011, 110/2012 - одлука УС, 119/2012 и 99/2014) прописује да се осигураним лицима обезбеђују медицинско-техничка помагала која служе за функционалну и естетску замену изгубљених делова тела, односно за омогућавање ослонца, спречавање настанка деформитета и кориговање постојећих деформитета, као и олакшавање вршења основних животних функција.

Осигураним лицима обезбеђују се медицинско-техничка помагала потребна за лечење и рехабилитацију која омогућавају побољшање основних животних функција, омогућавају самосталан живот, омогућавају савладавање препрека у средини и спречавају суштинско погоршање здравственог стања или смрт осигураног лица.

Чланом 45. став 1. тачка 1. алинеја  10. поменутог Закона прописује да се у остваривању права на здравствену заштиту из обавезног здравственог осигурања из члана 34. - 44. овог закона, осигураним лицима обезбеђује 100% плаћања од цене здравствене услуге из средстава обавезног здравственог осигурања за медицинско-техничка помагала, имплантате и медицинска средства, у вези са лечењем болести и повреда.
Члан 2. Став 1. тачка 1. Правилника о медицинско-техничким помагалима који се обезбеђују из средстава обавезног здравственог осигурања ("Сл. гласник РС", бр. 52/2012, 62/2012 - испр., 73/2012 - испр., 1/2013 и 7/2013 - испр.) прописује да су помагала која осигураним лицима обезбеђује Републички фонд (са или без партиципације) протетичка средства (протезе), а чланом 23. истог правилника прoписано је да осигурано лице коме недостаје део или цела рука или нога, има право на протезу (леву или десну) за недостајући екстремитет (горњи или доњи), односно његов део. Осигурано лице има право на поправку и ремонт протезе и замену делова протезе, под условима утврђеним овим правилником. 
Чланом 25. став 1. тачка 2. Правилника прописује да су протезе за доње екстремитете потколене (транстибијалне) протезе. 

Затворска управа води рачуна о здрављу свих затвореника под њеним надзором.

* * *
Сагледавајући податке до којих се дошло на основу примљене притужбе, достављеног изјашњења Завода, број 24-45/13-3165од 23. јула 2013. године и број 24-1612/14 од 14. октобра 2014. године, те позитивно правне прописе, може се закључити да се у конкретном случају несумњиво ради о повреди права на здравствену заштиту. Наиме, притужиоцу нису израђене потколене (транстибијалне) протезе за обе ноге, које су му неопходне за несметано кретање, ни након више од годину и по дана од када је, након прегледа од стране лекара у Заводу установљена потреба за заменом целих помагала који су услед употребе дотрајали.

Заштитник грађана је става да је Завод дужан да предузме све расположиве мере и активности како би се обезбедило да сва осуђена лица имају на располагању коришћење медицинско - техничких помагала када су им она неопходна. Наведено треба посматрати у контексту права особа са посебним потребама на услове који су примерени врсти и степену њихових потреба. Уколико осуђенику без доњих екстремитета не би било омогућено коришћење неопходних медицинско-техничких помагала, том осуђенику би положај на издржавању казне затвора био додатно отежан, што би представљало одступање од сврхе извршења кривичних санкција, а уједно и одступање од начела равноправности.   

Стандард добре управе не дозвољава нечињење и пасивност, већ тражи активан, ангажован став органа управе према обављању послова из свог делокруга и законито вршење тих послова ради остваривања циља због кога су органу дата јавна овлашћења.

Околност да се Завод суочава са недостатком материјалних средства, не представља оправдање за повреду права на здравствену заштиту осуђеника утврђених Законом.

Позитивни прописи и начела добре управе захтевају од органа управе да поступају и предузимају мере у оквиру своје надлежности у законом прописаном року. 
Након утврђивања свих релевантних чињеница, Заштитник грађана је применом чл. 31. ст. 2. Закона о Заштитнику грађана утврдио кршење права грађана и дао препоруку органу управе за отклањање уочених недостатака у раду.
	ЗАМЕНИК ЗАШТИТНИКА ГРАЂАНА
Милош Јанковић


� Препорука Комитета министра државама чланицама Савета Европе у вези са европском затворским правилима Rec (2006)2, тачка 39

